இது சம்பந்தமாக நிகழ்ச்சியை ஏற்பாடு செய்த ஈரோடு பா.ஜ.க கோட்டப் பொறுப்பாளர் வைரவேலிடம் பேசினோம். “கடந்த சில காலங்களாகவே சுப்பிரமணியன் சுவாமி பேசிவரும் கருத்துக்கள் மனதை மிகவும் வருத்தும் வகையில் இருக்கின்றன. சசிகலா சிறைக்குச் செல்லக் காரணமாக இருந்த சுப்பிரமணியன் சுவாமியே இப்போது அவரை ஆதரித்துப் பேசுவது மிகவும் வியப்பாக இருக்கிறது. தமிழக பா.ஜ.கவையும், தலைவர்களையும் மிகவும் கேவலமாக விமர்சித்து வருகிறார். அகில இந்திய பா.ஜ.க வழிகாட்டுதலின் படி செயல்பட்டு வரும் தமிழக பா.ஜ.கவை அவர் விமர்சிப்பது பா.ஜ.க தலைமையையே அவர் விமர்சிப்பதாகத் தெரிகிறது. உச்சக்கட்டமாக சமீபத்தில் ராஜபக்சேவிற்கு பாரத ரத்னா விருது வழங்க வேண்டுமென அவர் பேசியது எங்களை கொதிப்படைய வைத்திருக்கிறது. லட்சக்கணக்கான தமிழக சொந்தங்களை கொன்று குவித்த ராஜபக்சேவிற்கு பாரத ரத்னா விருது வழங்க வேண்டுமென ஒரு தமிழராகப் பிறந்த சுப்பிரமணியன் சுவாமி சொல்லலாமா?... இப்படியெல்லாம் அவர் வாய்க்கு வந்ததையெல்லாம் பேசிச்சென்றால், நாளைக்கு நாங்கள் மக்களை எப்படிச் சந்திப்பது. இது சம்பந்தமாக மாநிலத் தலைவர்களிடமும் எங்களுடைய ஆதங்கத்தை தெரிவித்திருக்கிறோம். இது என்னுடைய கருத்து மட்டுமல்ல, தமிழ்நாட்டில் உள்ள லட்சக்கணக்கான கட்சித் தொண்டர்களின் குரலும் அது தான்” என்றார்.